Tankskip og fregatt kolliderte ved Øygarden – krigsskipet mistet styringen

Fregatten KNM Helge Ingstad mistet styringen og drev på land etter en kollisjon med tanskipet Sola torsdag morgen. Fortsatt er det usikkert om man kan forhindre at skipet synker.

8. nov. 2018 05:26 Sist oppdatert 8. november 2018

Slepebåter har presset fregatten KNM Helge Ingstad opp mot land, i nærheten av Sture-terminalen, for å hindre at den synker. Oljesøl flyter sørover mens krigsskipet ligger på siden.

KNM Helge Ingstad var på vei sørover langs kysten etter å ha deltatt på NATO-øvelsen Trident Juncture 2018 da ulykken skjedde.

Hovedredningssentralen fikk melding om kollisjonen mellom de to skipene og en slepebåt klokken 04.03.

Krigsskipet kolliderte med tankskipet Sola TS, som hadde slepebåten Tenax som eskortefartøy ut fra Stureterminalen.

Slepebåten var ikke involvert i kollisjonen.

Krigsskipet ligger med kraftig slagside nær land. Kystverket / NTB scanpix

– Var ikke under slep

Forsvaret opplyste til Aftenposten torsdag formiddag at tankskipet var under slep da ulykken skjedde.

Disse opplysningene bestrides av losdirektør Erik Blom, som opplyser at tankskipet ikke var under slep.

Slik beskriver han normal prosedyre når et tankskip forlater Stureterminalen:

– Tankbåten trekkes fra kai av en eller to slepebåter, og svinges rundt. Så permitteres slepebåtene, bortsett fra én, som får rollen som eskortefartøy. Det vil si at det legger seg bak tanskipet, med et slakt tau mellom fartøyene, slik at slepebåten kan bremse eller styre tankskipet om noe skulle oppstå.

I en situasjon der det ikke er snakk om slep, er det tankbåten som har det juridiske ansvaret under seilingen.

Fregatten seilet som en del av NATOs stående marinestyrke, og var ikke lenger i øvelsesmodus.

Fregatten ble forsøkt skjøvet inn mot land, for å forhindre den fra å synke. Den krenger nå kraftig mot siden. Eirik Brekke / Bergens Tidende

Akkurat hvordan traff fregatten land?

Klokken 13 torsdag ble det holdt en pressekonferanse på Haakonsvern flåtebase utenfor Bergen.

Sjef for Sjøforsvaret, Nils Andreas Stensønes, sa her at fregatten etter kollisjonen mistet styringen, og at den drev på grunn.

Steinar Nilsen fra Forsvarsmateriell sa på sin side at «fregatten ble satt på land». Senere endret han dette til at skipet drev på grunn, men at slepebåter ble brukt til å trykke båten lenger inn på land, fordi man fryktet at krigsskipet skulle skli av.

Ifølge Stensønes er det til enhver tid skipperen som bestemmer om AIS-systemet (et automatisk identifikasjonssystem der skipene sender ut signaler som forteller hvor de befinner seg). Han ville ikke kommentere om systemet var koblet inn under kollisjonen, og ønsket heller ikke å si noe om hendelsesforløpet.

På spørsmål fra Aftenposten ønsker Stensønes ikke å svare på om skipssjefen var på broen da situasjonen som førte til kollisjonen oppsto.

Det aller viktigste å holde utkikk fra broen

Aftenposten har snakket med en erfaren sjøoffiser som har hatt en sentral rolle rundt fregattene i marinen.

Han forteller at selv for slike avanserte fartøy er det viktigste å holde utkikk, og bruke øynene og kikkert. Derfor er det jevnlig besetningmedlemmer på plass i brovingene på fregattene, altså ytterst på broen, der de har god oversikt. I marinen legges det ekstra stor vekt på å holde utkikk, i tillegg å bruke til AIS-systemet.

Stor flenge på styrbord side

Tankskipet la seg på nordgående kurs ut fra Stureterminalen og var kommet under én nautisk mil fra land før kollisjonen inntraff ved 04-tiden torsdag.

Den traff fregatten et stykke bak på styrbord side.

Åtte av mannskapet på fregatten fikk lettere skader. Seks av dem ble behandlet på stedet mens to er sendt videre til Haukeland sykehus for undersøkelse. Helse Bergen opplyser at to menn på 20 og 25 år er lettere skadet.

Årsaken til ulykken er foreløpig uklar.

Fregatten tar inn vann

Fregatten tok inn mye vann, og krenger mer og mer, sier vaktkommandør Ole Jakob Hartvigsen ved 110-sentralen i Hordaland torsdag morgen.

Det har lekket ut 10.000 liter med drivstoff fra tanker på helikopterdekket som er blitt punktert. Flere tynne oljeflak er observert i området, viser en overvåkingsvideo fra Kystverket.

Situasjonen ble så kritisk at fregatten er kjørt mot land for å hindre at den skal kantre.

Alle er evakuert

– Dette har nå gått fra å være en redningsaksjon til å bli en bergingsaksjon. Hele besetningen er evakuert, og vi arbeider nå for å berge skipet, sier oberstløytnant Ivar Moen, pressetalsperson ved Forsvarets operative hovedkvarter, til Aftenposten.

Se video fra evakueringen:

Ved 06.30-tiden besluttet kapteinen på fregatten at alle de 137 ombord måtte evakueres fordi det ikke var trygt å oppholde seg om bord.

– Der står det et mottaksapparat klart for å ta imot dem, sier operasjonsleder Morten Rebnor ved Vest politidistrikt.

Det skal ha vært et mannskap på 25 på tankskipet da kollisjonen skjedde. Dette har 625.000 fat med råolje om bord, men skal ikke ha fått større skader.

Det er Kystvaktskipet «Bergen» som nå koordinerer arbeidet på ulykkesstedet.

Havarikommisjonen skriver i en pressemelding at man vil ha mannskap på stedet i løpet av dagen for å starte undersøkelsene.

Dette vil skje i samarbeid med Statens havarikommisjon for forsvaret (SHF) og myndighetene på Malta, siden det er tankskipets flaggstat.

Ulykken etterforskes også av Vest politidistrikt.

Det er rolige værforhold i området med ti grader, en frisk bris fra sør-sørvest, og bølgehøyde på under en halv meter.

Fregatten «Helge Ingstad» er nå kjørt på grunn i skjærgården for å hindre at den skal synke. Skipet tar inn store mengder gjennom flengen som er synlig på styrbord side. Ørjan Deisz / Bergens Tidende

Fakta KNM Helge Ingstad KNM Helge Ingstad er en norsk fregatt av Fridtjof Nansen-klassen. Fregatten F-313 KNM Helge Ingstad ble overlevert 39. september 2009 fra verftsgruppen Navantia i Spania til Sjøforsvaret ved Forsvarets logistikkorganisasjon (FLO). Fartøyet er nummer fire i serien av fem som i perioden 2006–2011 ble overlevert til Sjøforsvaret. Fra desember 2013 til mai 2014 deltok KNM Helge Ingstad i uttransportering av kjemiske våpen fra Syria i operasjonen RECSYR.[2] Totalprisen for de fem fregattene som ble levert til Forsvaret var 19 milliarder kroner. Staten er selvassurandør. Kilder: Store norske leksikon, Aftenposten, NTB Vis mer

Arkivfoto: Fregatten «Helge Ingstad» fotografert 26. oktober under øvelsen Trident Juncture 2018 utenfor Troms. Marius Vågenes Villanger / Forsvaret

Helikoptre, redningsskøyten RS 163 Kristian Gerhard Jebsen II, brannbåt fra Øygarden, Sjøbrand fra Bergen brannvesen med dykkere og mange politi og ambulanser kom raskt til stedet.

Den Malta-registrerte Sola TS gikk fra Stureterminalen klokken 03.55 lastet med råolje, ifølge Marine Traffic.

Skipet er på 112.939 dødvekttonn, ble bygget i Romania fjor og er 250 meter langt og 44 meter bredt.

Sol» TS er eid av det greske rederiet Tsakos. Skipet er et såkalt «Aframax»-tankskip.

I 2013 var Helge Ingstad med på en dramatisk redningsaksjon: Trodde det gikk mot katastrofe

Da Aftenposten tok leserne med i om bord på en av fregattene: Fregattene er Norges største krigsskip. De har flere rom om bord enn Slottet.